Dukun (filem)

Sinopsis

Berikutan kepesatan pembangunan Kuala Lumpur, muncul sebuah kisah perihal ketaksuban manusia terhadap kekayaan, kuasa, kecantikan, keremajaan abadi dan darah yang tumpah dalam mengejar semuanya. Karim (Faizal Hussein), seorang peguam nekad untuk mencari anaknya yang hilang tanpa mengira caranya. Masalah Karim menjadi semakin sukar apabila membuat perjanjian dengan Diana Dahlan (Umie Aida), seorang OKT (Orang Kena Tuduh) yang berjanji untuk membantu pencariannya. Tanpa diduga, Karim membongkar kisah yang lebih gelap yang menyebabkan dia kehilangan segala-galanya.

Penerbitan

Dukun berdasarkan kes pembunuhan berprofil tinggi yang melibatkan ahli politik Datuk Mazlan Idris dan Mona Fandey yang pernah menggemparkan negara pada 1993. Ia merupakan filem sulung arahan Dain Iskandar Said dengan skrip ditulis oleh Huzir Sulaiman, filem ini menjalani penggambaran pada 2006 di lokasi menarik sekitar Kuala Lumpur termasuk Penjara Pudu. 
Umie Aida menjayakan watak sebagai Diana Dahlan yang berdasarkan Mona Fandey. Bagi menghidupkan watak Diana, Umie membela seekor ular selama dua bulan dan melakukan aksi yang agak ekstrem seperti menjilat dinding ketika di dalam salah sebuah sel tahanan di Penjara Pudu. Penyanyi yang terkenal dengan lagu "Niat", Elyana memegang watak sebagai Nadia. Ketika Dukun diterbitkan, beliau baru berusia 18 tahun dan masih ingat dengan jelas bagaimana rasa takut apabila ada babak bersama Umie.

Promosi

Sebelum tayangan perdana rasmi, treler rasmi filem Dukun telah dimuat naik di akaun YouTube rasmi Astro Shaw pada 1 April 2018. Sementara Di Belakang Tabir filem ini telah disiarkan di semua stesen televisyen di seluruh negara termasuk Astro Ria dan Astro Citra. Filem ini akhirnya menemui penonton di pawagam selepas 12 tahun ia terperap akibat ketetapan perundangan. Sebelum tarikh tayangan rasmi, Dukun diklasifikasikan sebagai P13, iaitu penonton berusia 13 tahun ke bawah perlu pemantauan ibu bapa dan penjaga dan lulus tanpa sebarang potongan oleh Lembaga Penapisan Filem (LPF).
Filem ini telah mencipta sejarah tersendiri dengan ditayangkan sebanyak 34 kali pada Jumaat di pawagam tempatan, yang mana ia dikatakan jarang berlaku kepada mana-mana filem tempatan, sekaligus menduduki tempat pertama dalam senarai 10 filem teratas di pawagam Golden Screen Cinemas (GSC).

Kutipan

Pada hari pertama tayangan, Dukun telah memperoleh kutipan pecah panggung sebanyak RM1.5 juta. Menurut Naib Presiden dan Ketua Astro Shaw, Najwa Abu Bakar, jumlah yang diperoleh daripada 120 pawagam seluruh negara dan Brunei itu ialah yang tertinggi bagi filem terbitan serta edarannya. Filem ini telah mencatat kutipan memberangsangkan sebanyak RM6.2 juta dalam masa empat hari selepas tayangannya.

Ulasan kritis

Dukun menerima ulasan positif daripada pengkritik filem. Angelin Yeoh menulis untuk Star2 berkata: "Dalam banyak cara, Dukun bijak mencerminkan minat kita untuk sensasi. Nampaknya orang lebih suka mempunyai perbualan tentang cerita yang dihiasi daripada menghadapi fakta. Dan, kebenaran perkara itu adalah seorang lelaki telah mati, dan keadilan perlu disampaikan." Beliau memberikan taraf 3 daripada 5 bintang dengan penarafan 6/10 ulasan. Dalam ulasan untuk mStar Online, Shazryn Mohd Faizal mengulas: "...tiada yang spektakular mahupun luar biasa tentang Dukun tetapi dari sudut perspektif yang lain, Dukun memiliki keistimewaan yang menjadikan ia sebagai karya yang berada dalam liga tersendiri." Dennis Chua daripada New Straits Times pula berkata: "Secara ringkasnya, Dukun adalah pemenang, terima kasih kepada sinematografi Dain yang hebat dan persembahan cemerlang para pelakon. Dukun pasti akan turun dalam sejarah sebagai salah satu daripada thriler terbaik negara kita, status legendanya hampir terjamin."
Dalam ulasan oleh Astro Awani, Madiha Abdullah yang memuji persembahan Umie Aida dan barisan pelakon filem ini menyifatkan Dukun sebagai sebuah "filem biasa yang istimewa". Beliau memberikan penarafan 4/5 bintang untuk filem ini.

Kontroversi

Keluarga Mona Fandey telah menyuarakan ketidakpuasan mereka terhadap kandungan dan asas filem ini selepas pengumuman keluaran tayangan. Para penerbit sejak itu menafikan bahawa filem tersebut sepenuhnya berdasarkan peristiwa sebenar, tetapi ia hanya diilhami oleh peristiwa tersebut.
Pada 6 Februari 2018, seluruh Malaysia digemparkan dengan penyebaran filem ini secara haram menerusi internet. Pihak penerbitan filem iaitu Astro Shaw telah mengambil langkah segera dengan membuat laporan kepada pihak berkuasa bagi membendung penyebaran meluas filem ini. Menerusi beberapa perkongsian daripada pihak tertentu, salinan filem yang bocor itu dapat ditonton selama 1 jam 35 minit dan memaparkan hampir keseluruhan jalan cerita filem. Tidak lama selepas seminggu ditayangkan, Dukun sekali lagi diuji apabila menjadi mangsa pihak yang tidak bertanggungjawab menerusi DVD versi cetak rompak. Pelakon utamanya, Umie Aida menyeru kepada orang ramai agar memboikot versi cetak rompak filem ini. Ekoran kes itu, Perbadanan Kemajuan Filem Nasional (FINAS) telah mengambil inisiatif penting bersama-sama beberapa agensi kerajaan dengan menubuhkan Jawatankuasa Bertindak Membanteras Cetak Rompak Digital sebagai sinergi bersama menangani isu cetak rompak.
Ketua Aktivis Persatuan Pengguna Islam Malaysia (PPIM), Nadzim Johan menyatakan rasa kecewa dengan tindakan LPF mengklasifikasikan filem Dukun sebagai P13, atau penonton melebihi usia 13 tahun dengan pemantauan ibu bapa dan menyifatkan Dukun tidak sesuai untuk ditonton oleh kumpulan peringkat umur berkenaan.